Document ID: 32011D0837

РЕШЕНИЕ ЗА ИЗПЪЛНЕНИЕ НА КОМИСИЯТА
от 12 декември 2011 година
за поправка на Решение 2010/399/ЕС за изключване от финансиране от Европейския съюз на някои разходи, направени от държавите-членки в рамките на Европейския фонд за ориентиране и гарантиране на земеделието (ФЕОГА), секция „Гарантиране“, на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони (ЕЗФРСР)
(нотифицирано под номер C(2011) 9130)
(само текстът на словенски език е автентичен)
(2011/837/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1258/1999 на Съвета от 17 май 1999 г. относно финансирането на Общата селскостопанска политика (1), и по специално член 7, параграф 4 от него,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2), и по-специално член 31 от него,
след консултация с Комитета по земеделските фондове,
като има предвид, че:
(1)
С Решение 2010/399/ЕС (3) Комисията изключи от финансирането от Европейския съюз сума в размер на 2 280 860,00 EUR за разходи, направени от Словения за мерки за развитие на селските райони, агро-екологични мерки и мерки за необлагодетелствани селски райони, тъй като определени суми към 23 юни 2009 г. все още не бяха възстановени от бенефициерите. Горепосочената сума е получена въз основа на данните, предоставени на Комисията от Словения. Словения беше уведомена, че всички суми, възстановени след 23 юни 2009 г., не трябва да бъдат декларирани нито възстановени на Комисията.
(2)
Когато Словения представи на Комисията окончателната декларация за разходи и искането за плащане на остатъка във връзка с приключването на преходните програми за развитието на селските райони, тя погрешно включи в окончателните декларации възстановени суми, които бяха предмет на горепосочената финансова корекция. Въз основа на сумите, предоставени от Словения, беше прието Решение 2009/984/ЕС на Комисията (4) за определяне на крайното салдо, дължимо на или възстановимо от Чешката република, Унгария и Словения при приключването на преходните програми за развитието на селските райони, финансирани от Европейския фонд за ориентиране и гарантиране на селското стопанство (ФЕОГА).
(3)
След получаване на платежното нареждане за корекцията съгласно Решение 2010/399/ЕС Словения уведоми Комисията, че част от корекцията вече е приспадната с Решение 2009/984/ЕС. След обстоен анализ и потвърждение от страна на сертифициращия орган на разплащателната агенция на Словения бе потвърдено припокриване в размер от 2 170 331,88 EUR.
(4)
Следователно Словения е отговорна пред Комисията само за разликата между сумата на първоначалната корекция в размер на 2 280 860 EUR, посочена в Решение 2010/399/ЕС, и сумата на възстановяванията в размер на 2 170 331,88 EUR, декларирана в Решение 2009/984/ЕС. Тази разлика възлиза на 110 528,12 EUR. Първоначалното платежно нареждане ще бъде заменено с ново за сумата 110 528,12 EUR.
(5)
Поради това Решение 2010/399/ЕС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Всички вписани данни в приложението към Решение 2010/399/ЕС по отношение на Словения се заменят с тези от приложението към настоящото решение.
Член 2
Адресат на настоящото решение е Република Словения.
Съставено в Брюксел на 12 декември 2011 година.

Labels: 18
15
19
6